Liselott Blixt (DF), 2011-02-01:
I Danmark har vi haft fri abort siden 1973, og siden har det været et emne, som jævnligt kommer til debat.
Da jeg læste forslaget, kom jeg i tanke om, at obligatorisk rådgivning af abortsøgende var noget, vi havde talt om i Sundhedsudvalget, men det var åbenbart fra en anden kant, hvor man skulle have retten til at få en samtale hos lægen.
Jeg ved, at der var en del spørgsmål om, hvordan og hvorledes man kunne gøre det.
Jeg fandt så ud af, at forslaget her er, at kvinderne skal underskrive, at de har fået den rådgivning, før de kan få lov til at få en abort.
Det synes jeg lyder som et forslag, som ikke er den vej vi i Danmark plejer at gå: at man skal pålægges en samtale for at få ret til det, som man har krav på.
Når det er sagt, kan vi jo godt se, at der er et problem.
I Dansk Folkeparti er vi tilhængere af abortlovgivningen, som den er i dag,
men vi er bare bekymrede over, at der er så mange, der vælger den løsning.
Vi mener, at abort er et tilbud til de kvinder, der er kommet i en situation, hvor en graviditet eller et barn vil være uhensigtsmæssig, enten for kvinden eller for barnet selv, men alt for ofte ser vi, at aborten bliver brugt i en hurtig vending.
Vi tror desværre ikke, at et lovkrav om, at kvinden skal rådgives, vil ændre på det.
Vi ser faktisk en del, der ikke bare får abort én gang.
Nej, de får flere aborter.
Vi mener tværtimod, at det er en værdi- og holdningsdebat, vi har brug for.
Der er i dag kvinder, som vælger en abort, fordi fødslen er på det forkerte tidspunkt, fordi det er det forkerte køn, eller fordi man pludselig synes, at man skal lave noget mere interessant i sit liv end at have det barn, man måske fra starten havde planlagt.
Nogle kvinder kan få abort uden at tænke nærmere over det bagefter, hvorimod andre kvinder kan få livslange konsekvenser både fysisk og psykisk.
Derfor skal der være tilbud om støtte, hjælp og rådgivning til kvinder, der ønsker en abort, men også en vejledning i forbindelse med bortadoption, så det kunne være et alternativ, og det synes vi man gør alt for lidt ud af i de her situationer, hvor det er så nemt bare at få abort.
Vi kan se, at der sker bortadoption af mellem 13 og 20 børn om året.
Det har det ligget på i årenes løb.
Man må sige, at der måske var nogle kvinder, der ville have det bedre på den måde.
Formålet med de samtaler, vi har i dag, er netop, at kvinden skal have den nødvendige støtte til at træffe beslutningen, om hun ønsker abort, eller om hun vil gennemføre svangerskabet.
Støttesamtaler må hverken presse kvinden i retning af at gennemføre eller afbryde svangerskabet, og støttesamtalen efter et indgreb har til formål at give kvinden støtte til at komme igennem eventuelle psykiske gener som følge af aborten.
Der kan være mange grunde til, at man vælger den person, man vil tale med, men vi mener, at det, vi har lagt til grund, og som man har kunnet se, da man evaluerede den aborthandlingsplan, som blev færdig i 2007, var, at den praktiserende læge var en af dem, man skulle fokusere på at give den her støttesamtale.
Det er også der, man kommer op første gang og får konstateret, at man er gravid, og hvor man kan få den første samtale.
Man skal måske komme igen, fordi man skal hjem og tale om det med sin mand eller familien og lige tænke over, hvilken situation man er i.
Men dermed har vi så også sagt, at der er nogle, der måske ikke vil tale med den praktiserende læge.
Der har vi så givet penge til f.eks. Sex & Samfund, hvor man netop også kan få rådgivning om abort.
Jeg gjorde selv det den anden dag, at jeg gik ind på nettet, som de fleste jo også har adgang til, specielt unge mennesker, og bare googlede »abort«.
Der kom mange steder frem, hvor man kan få rådgivning enten via nettet eller ved at skrive og ringe osv. Så vi har forskellige tiltag.
Vi synes jo, at der skal fokus på det.
Vi ved også, at det var Kristendemokraterne, der i sin tid netop foreslog en aborthandlingsplan.
Vi kan se, at når vi kigger på den aborthandlingsplan, der går fra 2004 til 2007, at antallet af seksuelt overførte sygdomme også gik ned af.
Derfor er det seksuel sundhed, vi skal fokusere på.
Det er også en af grundene til, at jeg som folketingspolitiker og sundhedsordfører tager ud i uge 6 og taler med nogle skoler, sætter fokus på det, og det håber jeg da også andre politikere her, der brænder for det, går ud og gør, fordi vi på den måde måske kan få skabt noget debat og få snakket med nogle af de unge mennesker derude.
Med de her ord vil jeg sige, at vi ikke kan støtte forslaget, men vi ser gerne, at vi kan arbejde videre med andre metoder for at nedsætte aborttallet.